soo mini liebe dähei  leider, leider hani jo bi miner arbet immer no nüt ztue (und nüt  heisst würklich nüt..), drum gits wieder mol en blog. han eigentlich vor zum chli über mis alltägliche läbe z'schriibe, aber es git halt so viel sache zum verzelle, isch no schwierig zum däm ganze es system geh. also entschuldigen, falls es bitz konfus wird.    i fang am gschidschte mol mitem elementare a: ässe. also i chan eu versichere, japanischs ässe isch absolut fein!! notürlich gits s'eint oder andere woni nid wahnsinnig gern ha (misosuppe findi nid würklich "oishi" und au mit Fischeier hanis nid  so) aber suscht isches also würklich sehr lecker. mini gastmueter chocht eigentlich so ziemlich alles, was irgendwie guet schmeckt, also es gmisch us westliche gricht (gester hets sogar was ähnlichs wie älpermacrone geh), chinesische und koreanische sache, zwüschedure gits au pancakes, und notürlich japanischem ässe. typisch wär döt sushi (rohe fisch mit riis) und sashimi (nur rohe fisch). chani sehr empfehle, es isch noch afänglicher überwindig also echt superfein! das gilt do sowieso für alli spiise: nid  froge, eifach probiere! bi ca. 30% vo dä sache hani zwor kei ahnig wasi gad ässe, aber guet isches also allemol...:)  wie erwartet gits do viel riis, fisch, fleisch und gmües. hingege sind frücht sehr selte und wenn dän sinds us dä dose (liit viellicht au an dä horrende priise: für en öpfel zahlt me dän gern mol sini 400yen, umgrechnet ca. 4 Franke!!)  luschtig isch au die sach mit dä süessigkeite. ab und zue gits es "traditional japanese sweet", wobi i notürlich dävo usgang das es sweet au sweet  isch. das isch allerdings meistens nid dä fall, di meiste "sweets" bestönd us me brei vo rote Bohne und schmecken nur entfernt süesslich. gern hanis trotzdem und i han mi jo mittlerwiile dra gwöhnt, das in Japan immer alles es bitz andersch isch..    das gilt vor allem au für dä Verkehr. wie gseit isch jo do alles mitem Velo unterwegs. allerdings hend die Lüt do glaub no nie öppis vo Gangschaltig, Vorder- und Rückliecht oder Rückstrahler ghört (Gepäckträger sind au eher selte, typisch isch  eigentlich en Frontchorb)...Hauptsach es fahrt und d'Bremse funktionieren. und säb isch also elementar. me seit jo immer d'Japaner segen sones höflichs Volk. haha, das mag jo für d'Umgangsforme scho stimme, aber für dä Strosseverkehr, denkste! do fahrt eifach jede, wos eim grad passt, ufem Trottoir, uf dä linke oder dä rechte Strossesiite (gern au in dä Mitti, was dän empörti Hupkonzert noch sich zücht), und au wenn d'Ample rot sind. uf Fuessgänger wird sowieso kei Rücksicht gnoh und selbstverständlich hend  Velofahrer überall Vortritt vor dä Autos. Also i ha mi jo no nid ganz an die ganz Sach gwöhnt und mit miner schwizerisch-zrugghaltende Fahrtwiis bini dän au immer 5min langsamer als dä Reschte :)  Fuessgänger haltends übrigens genau glich, laufen eifach wo und wie's wend. am liebste hanis vor allem wenns regnet und mier jede zweit fasch sin Schirm an Chopf haut.. aber jo alles e Frog vo dä Apassig.    interessant isch au die Sach mit dä WC's. bi miner Gastfamilie hani Glück gha, sie hend es völlig  normals, aber susch isch eigentlich d'Regle dasses entweder es traditionells oder es topmoderns, mit allne Features usgstattets, WC isch. Im Gschäft hemmer es traditionells, d.h. es isch im prinzip eifach e 30x60cm grossi schüssle im Bode und i ha also bis hüt no nid usegfunde, wieni mi jetzt do gnau söll anestelle, zumols nid mol en haltegriff oder ähnlichs het...  s'ander Extrem sin dän die berüemte hochmoderne WCsystem, alles automatisch, mit allne mögliche specialeffects (nur leider alles uf  japanisch agschribe, so dasi mi bis jetzt no ghüetet han, irgendöppis uszprobiere, me weiss jo nie...)    viel Lüt hend mi au scho gfroget wie dän das mit em Dusche lauft. Also i nime a es wird scho Japaner geh, wo e simpli Duschi dehei hend, aber normal isch eigentlich es Bad. Debii laufts aber nid wie bi üs so ab, das me eifach us dä chleider und ab ins Bad stigt, nene, in Japan möchted nämlich noch dier dän no 4-5 anderi Lüt bade und drum wäscht me sich selbstverständlich vorher, d.h. Make-up weg,  Hoor und Körper wäsche (für das hends dän au e Brausi) und erst dän wird badet. Allerdings isch das Bad konstant uf 42 Grad ufgheizt, und do mier jo e durchschinittlichi Ussetemperatur vo mind. 30 Grad hend hani bis jetzt uf das ach so wohltuende Erlebnis verzichtet. Mini Gastfamilie wunderet sich zwor amel drüber, das i bi miner tägliche chalte Duschi nid früüre, aber i wundere mi im Gegezug, dass sie noch ihrem superheisse Bad usechömend und jammeren, es segi jo soo heiss.. hmjo, andere Länder, andere  Sitten :)    jaa, das wärs für dä moment wieder vo mier, i hoffe, ier hends alli guet, passen uf eu uf, und no en schöne Tag!  Alles alles Liebi